Herman Mashaba stig nuwe party | Maroela Media
Herman Mashaba se nuwe party genaamd ActionSA. (Foto: ANA)
Die voormalige Johannesburgse burgemeester, Herman Mashaba, het Saterdag sy nuwe politieke party genaamd ActionSA van stapel gestuur.
Mashaba het vanoggend verskeie beloftes gedurende die bekendstelling van ActionSA gemaak. Dié party is volgens hom gegrond op die waardes van nierassigheid, ekonomiese welvaart, sosiale geregtigheid, oppergesag van die reg, verkiesingshervorming, gehalte-onderwys en etiese leierskap.
"Rassisme het geen plek in ActionSA en Suid-Afrika nie."
Volgens Mashaba het alle Suid-Afrikaners gelyke regte hoewel rassisme landsburgers se gelykheid ondermyn en die land se vooruitgang stuit.
"Ons kan nie terugsit en toelaat dat ons mede-Suid-Afrikaners in informele nedersettings woon nie. Ons gaan ons stede van misdaad terugeis en geboue aan die privaat sektor bied om bekostigbare verblyf- en werkplekke vir ons mense, studente en kleinsakeondernemings tot stand te bring."
Mashaba het verder gesê swart ekonomiese bemagtiging verryk slegs die rykes en hooggeplaastes wat politieke bande het. "Dit moet vervang word met 'n reusebeleggingsprogram in onderwys en geleenthede in gebiede waar gemeenskappe onder die nalatenskap van ons onregverdige verlede ly.
"Ons sal 'n opleidingsrevolusie in Suid-Afrika van stapel stuur met 'n nuwe leerplan wat 'n nasie van werkgewers, en nie net werknemers nie, voortbring. Ons gaan fokus op die belegging in sentrums vir vroeë kinderontwikkeling om sodoende elke kind in Suid-Afrika van jongs af voor te berei en toe te rus."
Mashaba het verder belowe dat ActionSA die herlewing van die Suid-Afrikaanse ekonomie sal lei deur 'n duidelike, beslissende en onwrikbare inwerkingstelling van gesonde beleidsrigtings.
"Ons sal die arbeidswette van ons land hervorm en die wurggreep van vakbonde op ons regering beëindig. Vakbonde is belangrike belanghebbendes, net soos enige ander insethouers, maar hulle het nie 'n vetoreg op ons ekonomiese bestemming nie.
"Ons moet dit vir sakeondernemings makliker maak om meer landsburgers aan te stel, want ons kan nie 'n minderheid van werkers in die toekoms ten koste van 'n meerderheid van werkloses beskerm nie. Ons sal elke hindernis in die weg van klein ondernemings verwyder en hulle aktief ondersteun," het Mashaba gesê.
Die voormalige burgemeester het verder gesê die Suid-Afrikaanse hofstelsel moet uitgebrei word sodat dit vinniger kan funksioneer. "'n Stelsel van verkose streekshoofde van die Nasionale Vervolgingsgesag moet ingestel word sodat ons, die mense van Suid-Afrika, hulle aanspreeklik kan hou vir vervolging."
Volgens Mashaba benodig Suid-Afrika ook gespesialiseerde eenhede om prioriteitsmisdade aan te pak. Dit sluit in die herinstelling van die Skerpioene.
Hy het verder gesê ActionSA sal onwettige immigrasie in die land pak.
"Ons wil hê die mense van die wêreld moet na Suid-Afrika kom om te werk, vakansie te hou en te belê. Maar as mense Suid-Afrika binnekom, moet hulle aan twee baie redelike vereistes voldoen. Eerstens moet hulle ons land wettig binnekom en tweedens moet hulle ons wette nakom. Dit is nie onderhandelbaar nie."
Vrou op N12 aangeval
Ag genade, nog een??????
Dit gaan oor geld
Of hulle daarby gaan hou is n ander vraag. Het niks kwytgeraak oor grondhervorming,plaasaanvalle,regstellende aksie ,doodstraf ens nie.
Nee maar sterkte jong. Ek hoop dinge loop mooi vir jou en jou vyf lede. Dit is baie duidelik witmense maak nie deel van jou planne nie. Stuur groete vir Mmusi.
Ek dink tog hier kan iets beter as die anc aankom. Mashaba is al geruime tyd nie baie gewild onder die korruptes nie. Sy siening is volgens hulle, hopeloos verkeerd. As hy sy idees ten uitvoer kan bring en daarby hou, is dit miskien tyd om vir sy party te stem.